V. Novotný, poslanec: (2007-11-27):
Tento zákon by mal priniesť zjednodušenie ročného zúčtovania poistného. Hovorí sa o tom v dôvodovej správe tohto zákona a to je vlastne aj hlavný zámer tejto novely zákona, prečo ju navrhovateľ ministerstvo zdravotníctva vypracovalo a prináša do pléna Národnej rady. SMER sa zaviazal v programovom vyhlásení vlády, že zruší súčasnú podobu ročného zúčtovania poistného. Tento zákon mal byť dlho avizovaným riešením kritizovaného ročného zúčtovania poistného, ktoré zaviedla predchádzajúca vláda. Táto novela, dámy a páni, ani neruší ročné zúčtovanie poistného, tak ako ho zaviedla predchádzajúca vláda, ani neprináša nový systém ročného zúčtovania poistného. Čo teda prináša táto novela? Zužuje sa okruh osôb, ktoré sú povinné podať ročné zúčtovanie poistného. Nebudú sa platiť ani vracať nedoplatky, resp. preplatky do výšky 100 Sk, a spresňuje sa okruh osôb, za ktorých je platiteľom poistného štát. To je všetko. Mierne povedané, pomerne nevýznamné kozmetické úpravy, ktorých sme svedkami pri každej novelizácii zákona o zdravotnom poistení, a žiadna systémová zmena, tobôž už rušenie ročného zúčtovania poistného. Ročné zúčtovanie poistného zaviedla predchádzajúca vláda z dôvodu spresnenia výberu poistného, aby ani poistenec, ak má viac príjmov, nezaplatil viac, teda aby sa mu vrátil prípadný preplatok, ale ani aby poisťovňa nemala nižší výber poistného. Prvýkrát sa podávalo ročné zúčtovanie poistného v roku 2006 a bolo spojené, a to priznávam, so zbytočným zaťažením občanov vyplňovaním zložitých tlačív. Volebný program SDKÚ – DS sa zaoberal aj týmto problémom, aj touto otázkou a ponúkol riešenie. Verejné zdravotné poistenie má charakter zdravotnej dane, a preto budeme presadzovať zjednotenie výpočtov vymeriavacích základov na odvody poistného, zjednotenie minimálnych a maximálnych vymeriavacích základov a termínov zmien na platenie zdravotného a sociálneho poistenia. SMER v opozícii ročné zúčtovanie kritizoval a pôvodne ešte pred voľbami ho chcel úplne zrušiť. V programovom vyhlásení vlády strana SMER sľubovala, že zruší súčasnú podobu ročného zúčtovania poistného, citujem z Programového vyhlásenia vlády Slovenskej republiky: „Vláda zruší súčasnú podobu ročného zúčtovania poistného.“ Na tlačovej besede po rokovaní vlády 31. júla 2006 premiér Fico povedal: „Vláda zruší súčasnú podobu ročného zúčtovania poistného.“ Minister Valentovič na tlačovej besede po rokovaní vlády 31. 8. povedal: „Do systému príde viac peňazí, zvýši sa platba štátu za svojich poistencov zo 4 na 5 % priemernej mzdy.“ Tomu sa budem venovať v ďalšej časti svojho dnešného vystúpenia. „Definovaná je znížená sadzba dane z pridanej hodnoty na lieky, vôľa reštrukturalizovať sieť poskytovateľov, zruší sa ročné zúčtovanie v súčasnej podobe.“ Minister zdravotníctva 14. februára v Televíznych novinách v televíznej stanici Markíza povedal: „Tohtoročné zúčtovanie bude po starom. Žiaľ, podarilo sa nám iba v minulom roku posunúť termíny tohtoročného zúčtovania.“ Hovorkyňa ministerstva zdravotníctva pani Balázsiková k tomu 20. júna takisto v Televíznych novinách na televízii Markíza dodala: „Nepodarilo sa nám naplniť programové vyhlásenie vlády, ktoré vlastne prinášalo informáciu o tom, že zjednodušíme ročné zúčtovanie poistného.“ Ročné zúčtovanie poistného bolo v roku 2007 rovnako komplikované ako v roku 2006, hoci sa ho vláda zaviazala zmeniť. Ročné zúčtovanie zdravotného poistenia nová vláda nedokázala za jeden rok svojho pôsobenia zjednodušiť. Priznávam, že sa nám celkom nepodarilo ročné zúčtovanie poistného a treba ho zmeniť, na tom sa určite dohodneme. Ale za prvý rok vládnutia s ním táto vláda tiež neurobila dohromady nič. Kritika bola vehementná, sľuby sa napĺňajú už pomalšie. Vláda Slovenskej republiky potom ale zmenila taktiku. Vďaka ročnému zúčtovaniu poistného za rok 2006 totižto pribudlo do systému verejného zdravotného poistenia takmer 1,5 mld. Sk. Ukázalo sa, že je to jednoznačne správny inštitút, aj preto ho už vláda nechce zrušiť, len zjednodušiť, ako o tom hovorí v dôvodovej správe tohto zákona. Ale, žiaľ, ani toho nie je schopná. Treba ešte raz jasne povedať, že vládna novela nie je dlho avizovaným riešením kritizovaného ročného zúčtovania poistného, ktoré zaviedla predchádzajúca vláda, táto novela ani neruší ročné zúčtovanie poistného, tak ako ho zaviedla predchádzajúca vláda, ani neprináša nový systém ročného zúčtovania poistného, prináša len kozmetické úpravy, aj to zle legislatívne napísané a nedobre pripravené. Ak mi neveríte, pozrite si, prosím, pozmeňujúce návrhy v informácii, v rámci ktorých pán poslanec vládnej koalície, podpredseda výboru Valocký prepracováva veľkú časť zákona, napríklad aj termíny podávania ročného zúčtovania poistného, ďalšie prepracovanie. Druhým výrazným vážnym momentom, ktorý táto novela vlastne prinesie, keď bude schválená v pléne Národnej rady, je zvýšenie platieb štátu za svojich poistencov zo 4 na 4,5 % priemernej mzdy v národnom hospodárstve. Je to bod 32 informácie, ak sa, dámy a páni, chcete pozrieť. Tento návrh prichádza ako poslanecký návrh v spoločnej správe bez odporúčania, v informácii bez odporúčania. Tento dôležitý moment zákona by sme márne hľadali vo vládnom návrhu zákona. Pri schvaľovaní tohto zákona vo vláde sa totiž ešte len čakalo, koľkože to minister zdravotníctva vybaví u ministra financií, resp. koľko pán premiér blahosklonne pridá rezortu zdravotníctva, ktorý je, mimochodom, vraj prioritou tejto vlády. Preto tento dôležitý návrh, ktorý prerokovávame pred štátnym rozpočtom, nie je obsiahnutý v samotnej vládnej novele zákona, ale prichádza ako poslanecký návrh bez odporúčania z výboru pre zdravotníctvo. Ako to teda vlastne s tými 5 % poistného za poistencov štátu, ktoré sa v programovom vyhlásení vlády nová vláda, vláda SMER-u, zaviazala platiť? Ako to vlastne je? Veľmi často počuť, aj dneska som to počul v podaní poslancov vládneho SMER-u, že vlastne programové vyhlásenie vlády ani nehovorí o tom, kedy tých 5 % do zdravotníctva má prísť, a že do konca funkčného obdobia to iste 5 % bude. Verejnosť odborná aj laická o týchto 5 % právom žiada, lebo im to bolo sľúbené. Takže ako to vlastne je s programovým vyhlásením vlády? Citujem: „Vláda zabezpečí navýšenie finančných prostriedkov pre zdravotníctvo v roku 2007 cestou zvýšených platieb poistného za skupiny občanov, kde je platiteľom štát, zo 4 % priemernej mzdy na 5 % priemernej mzdy.“ Teda nie do konca funkčného obdobia, nie postupne, nie v niektorom z kalendárnych rokov funkčného obdobia, ale už v roku 2007 mala vláda platiť za svojich poistencov 5 % z priemernej mzdy v národnom hospodárstve. Pravdou je, že v programovom vyhlásení vlády sa o roku 2008 už nehovorí nič. Teoreticky vláda mohla dať v roku 2007 5 % a tento vlastne nič, pretože programové vyhlásenie je napísané tak, že by sme ho mohli vykladať aj tak, že sa to vzťahuje od 2007 do konca, aj tak, že len v roku 2007. Aj preto v návrhu štátneho rozpočtu na rok 2007 aj 2008 je na nasledujúci rok vždy menej peňazí v riadku poistné za poistencov štátu, čo vyvoláva obrovskú neistotu v radoch odborníkov, obrovskú neistotu v zdravotných poisťovniach aj u poskytovateľov zdravotnej starostlivosti. Naozaj všimnite si, prosím, návrh štátneho rozpočtu, ktorý zrejme zajtra začneme prerokovávať, že v riadku poistné platené štátom je v roku 2009 menšia cifra ako v roku 2008. Tak ako to bolo minulý rok, keď v roku 2008 bola menšia cifra ako v roku 2007. No áno, je, pretože aj keď sa štátny rozpočet pripravuje s určitým výhľadom na najbližšie tri roky, dnes ešte minister zdravotníctva ani minister financií nevie povedať, koľkože to blahosklonne vláda Slovenskej republiky budúci rok akože pridá rezortu, ktorý je jeho prioritou. Dnes to nikto nevie. To znamená, môže sa ľahko stať, že pri nejakých problémoch so zavedením eura pôjde budúci rok do poistných fondov dokonca menej peňazí za poistencov štátu, ako je to tohto roku. Otvorte si rozpočet, keď mi neveríte. Paradoxne napriek zvýšeniu odvodov za poistencov štátu vláda v tejto chvíli, vlastne, aby som bol presný, koaličný poslanec, v tejto chvíli neplnia svoje programové vyhlásenie vlády. Paradoxne vláda svojím postupným zvyšovaním viac plní znovu volebný program SDKÚ – DS. Toto je pre mňa veľmi zaujímavé, prečo sa tak SMER vidí v našom volebnom programe, ale naozaj ho plní asi viacej, ako plní vlastné programové vyhlásenie vlády. Totižto v našom volebnom programe sa píše: „Za účelom zvyšovania kvality slovenského zdravotníctva však budeme presadzovať zvýšenie platby štátu za svojich poistencov zo súčasných 4 % o 0,25 % viac ročne z priemernej mzdy predminulého roka. Naším cieľom bude do konca funkčného obdobia tak dosiahnuť odvody štátu za svojich poistencov na úrovni 5 % z priemernej mzdy v národnom hospodárstve.“ No posúďte sami, v roku 2007 vláda zaplatila za svojich poistencov 4,33 %, v roku 2008 4,5 %, na budúci rok 4,75 %, predpokladám, a v poslednom roku pred voľbami 5 %. No tak sme to chceli my, nie programové vyhlásenie vlády. Dámy a páni, neodpisujte od nás! Ako to vyzerá v absolútnych číslach, lebo aj to je veľmi zaujímavé. Keďže poznáme návrh štátneho rozpočtu, vieme, že platby za poistencov štátu sa zvýšia z 27,2 mld. Sk na 30,5 mld. Sk, čiže o 3,3 mld. Sk. Dámy a páni, v minulom roku to bolo 2,1 mld. Sk, to bolo tých 0,33 % namiesto sľubovaných 6,3 mld. z programového vyhlásenia vlády. Tento rok je to teda len 3,3 mld. Sk. O tom však treba vedieť, že nie je to len zvýšenie zo 4 na 5 %. To je veľmi dôležité, budem o tom rozprávať aj pri štátnom rozpočte, že teda nemôžeme povedať, že SMER v rozpočte pridáva 3,3 mld. Sk do zdravotníctva. Viete, prečo nemôžeme? Pretože odvody za poistencov štátu sú definované ako pevné percento priemernej mzdy v národnom hospodárstve predminulého roka. A priemerná mzda v národnom hospodárstve v predminulom roku výrazne rástla, a nie zásluhou SMER-u. To znamená, že veľká časť týchto 3,3 % vyplýva z toho, alebo časť z týchto 3,3 mld. vyplýva z toho, že 4 % z rastúcej priemernej mzdy sú z roka na rok viac. Zdravotníctvo malo byť prioritou tejto vlády. A vláda ako bonus pre svoju prioritu pridáva do rezortu 3 mld. Sk. Pevne verím, že to bude ľahko porovnateľné s inou tiež prioritou tejto vlády, ktorou je poľnohospodárstvo. Aký je rozdiel pri pridávaní do zdravotníctva a aký je rozdiel pri pridávaní do poľnohospodárstva? Tu nepomôže, dámy a páni, odvolávanie sa na to, že je lepší výber poistného a medziročný nárast disponibilných zdrojov zdravotných poisťovní je 12,8 mld. Sk. Naozaj úctyhodné číslo. Medziročný nárast disponibilných zdrojov je 12,8 mld. Sk. Na tom má však vláda pramalý podiel, pretože z týchto 12,8 mld. Sk pridáva vláda len 3,3 mld., aj to čiastočne súvisí s rastom priemernej mzdy, zvyšných 9,5 mld. je výsledkom vyšších odvodov platiteľov poistného pre rýchlorastúce mzdy v národnom hospodárstve a vyššiu zamestnanosť. To je pravda. Preto je viacej peňazí v rezorte zdravotníctva, lebo lepšie funguje ekonomika, nie preto, že pre túto vládu je to priorita. Nechcem o tom už ďalej rozprávať, pretože plynulo prechádzam do štátneho rozpočtu, ale svojským spôsobom to s tým súvisí, pretože, opakujem, túto novelu prerokovávame pred štátnym rozpočtom práve pre navýšenie odvodov za poistencov štátu. Chcem znovu podčiarknuť, že vláda neplní vlastné programové vyhlásenie vlády. Ak na jednej strane vláda vzala 2 mld. Sk poskytovateľom zrušením poplatkov za služby súvisiace s poskytovaním zdravotnej starostlivosti a ničím to nekompenzovala, ak po zrušení poplatkov vláda nevymyslela žiadny mechanizmus na limitovanie nadspotreby zdravotnej starostlivosti a nelimituje dnes nadspotrebu zdravotnej starostlivosti ničím. Ak mi neveríte, tak mi skúste dať odpoveď na to, prečo tak rastie preskripcia liekov a rastú náklady na lieky? Ak máme pätnásťpercentný, dokonca pán minister priznáva sedemnásťpercentný nárast nákladov na lieky napriek zníženiu DPH, napriek plošnému zníženiu cien týchto liekov. Ak nám narastá dlh štátnych zdravotníckych zariadení tempom, ktoré poznáme z čias predreformy. Ak v novele zákona o poskytovateľoch, ktorú prerokujeme budúci rok, sa vláda teda rozhodla zastaviť transformáciu štátnych zdravotníckych zariadení a necháva ich v právne vágnej forme príspevkových organizácií a ak vláda úspešne svojimi doterajšími krokmi zaviedla klímu mäkkých rozpočtových kritérií, čo spôsobuje napríklad zrýchľujúce sa zadlžovanie a nárast záväzkov poskytovateľov zdravotnej starostlivosti voči Sociálnej poisťovni. Na druhej strane vláda nemôže kompenzovať všetky tieto problémy, ktoré svojím počínaním v rezorte spôsobila tým, že pridá 3 mld. Sk, pretože zdravotníctvo je vraj prioritou tejto vlády. Keby vláda rovno pridala 7 mld., ktorými sa zaviazala v programovom vyhlásení vlády, aj to by bolo málo. Vládny návrh zákona preto považujem za nedokonale pripravený. Nie je naplnením sľubov z programového vyhlásenia vlády ani vo vzťahu k ročnému zúčtovaniu poistného, ani vo vzťahu k poistnému za poistencov štátu. Preto, dámy a páni, podávam procedurálny návrh v zmysle zákona o rokovacom poriadku č. 350/1996 Z. z. podľa § 73 ods. 3 písm. a) vrátiť návrh zákona navrhovateľovi na dopracovanie. Okrem toho žiadam vyňať na osobitné hlasovanie z informácie tieto body, bod 2, bod 3 a bod 20 a navrhujem, aby sme o nich hlasovali spoločne. Odporúčam ich neschváliť. V týchto bodoch pozmeňujúcimi návrhmi, ktoré prešli na výbore pre zdravotníctvo, ktoré podávali koaliční poslanci, podľa môjho názoru zbytočne administratívne zaťažujeme poistencov. Snaha vrátenie alebo vybratie kartičky poistenca viazať na preukázateľnosť na dokladovanie... (Prerušenie vystúpenia predsedajúcou.)